Virallinen lehti nro C 341 , 29/11/1999 s. 0030



KIRJALLINEN KYSYMYS E-4052/98 esittäjä(t): Eolo Parodi (PPE) ja Guido Viceconte (PPE) komissiolle (13. tammikuuta 1999) Aihe: Yhteisön toimet lyhyiden merikuljetusten hyväksi Euroopan unionissa on 35 000 kilometriä rannikkoa ja yli 600 satamaa, jotka ovat lähellä teollisuuskeskuksia. Lyhyet merikuljetukset ovat edullisia energiankulutuksen, ympäristön tilan ja syrjäisten alueiden taloudellisen ja sosiaalisen koheesion kannalta. Niillä voitaisiin ratkaista myös maanteiden ruuhkaongelmia Euroopassa. 1. Voiko komissio ilmoittaa, miten sen 5. syyskuuta 1995 antamaa tämän kuljetusmuodon kehitystä koskevaa tiedonantoa (KOM(95) 317) on käsitelty? 2. Mihin toimiin komissio aikoo ryhtyä kehittääkseen ja kannustaakseen lyhyitä rannikkomerikuljetuksia? Komission jäsenen Neil Kinnockinkomission puolesta antama vastaus (9. maaliskuuta 1999) 1. Ensimmäinen vuonna 1995 annetun lyhyen matkan merikuljetuksia koskevan komission tiedonannon jälkeinen edistymistä koskeva kertomus laadittiin vuonna 1997(1). Seuraava kertomus julkaistaan huhtikuussa 1999, sillä neuvosto on pyytänyt laatimaan vastaavat kertomukset kahden vuoden välein. Uudessa tiedonannossa on tarkoitus tarkastella lyhyen matkan merikuljetusten mahdollisuuksia kestävän ja turvallisen liikkuvuuden kannalta, kyseisen kuljetusmuodon "imagoa", sen yhdistämistä Euroopan liikenteen logistiikkaketjuihin, muutaman viime vuoden aikana saavutettua kehitystä lyhyen matkan merikuljetusten edistämisessä ja sen edelleen kehittymisen tiellä vielä olevia esteitä. Uudessa tiedonannossa on myös suosituksia tuleviksi toimiksi. 2. Yksi vuoden 1995 tiedonannon päätelmistä oli, että lisättäessä lyhyen matkan merikuljetusten kaupallista vetovoimaa ja elinkelpoisuutta liikenteen käyttäjien kannalta tärkeimmän sysäyksen on tultava merenkulkuelinkeinoilta itseltään. Tiettyjä toimia voisi kuitenkin toteuttaa myös muilla tasoilla. Komissio on tukenut useita lyhyen matkan merikuljetuksiin ja satamiin liittyviä hankkeita osana tutkimuksen ja kehittämisen neljättä puiteohjelmaa. Näiden joukossa on hanke, jolla pyritään kehityksen koordinoimiseen ja yksittäisten hankkeiden tulosten saattamiseen kaikkien asianomaisten tahojen saataville. Lyhyen matkan merikuljetusten hankkeet ovat saaneet tukea myös osana yhteisön yhdistettyjen kuljetusten kokeiluhankkeita (PACT), ja satamiin liittyviä hankkeita on toteutettu Euroopan laajuisiin liikenneverkkoihin (TEN-T) suunnatulla rahoituksella. Lisäksi komissio on rahoittanut tutkimuksen lyhyen matkan merikuljetusten asiakirjavaatimuksista. Paikallisten merenkulkuhankkeiden kokonaisuus otettiin Välimeren alueella mukaan MEDA-rahoitukseen. Kyseisiä hankkeita ja tutkimuksia tarkastellaan edellä mainitussa uudessa tiedonannossa. Komissio tukee merenkulkuelinkeinon ponnisteluja erityisesti merenkulkualan foorumin (MIF) lyhyen matkan merikuljetuksia käsittelevässä ryhmässä, jotta pyöreän pöydän keskusteluista kehitettäisiin perusta käytännön ratkaisujen löytämiseksi meriliikenteen ja satamatoimintojen ongelmiin. Komissio tukee myös lyhyen matkan merikuljetuksiin liittyvää paikallista yhteistyötä Euroopassa tietyt yhteisön ulkopuoliset maat mukaan luettuina. (1) SEK(97) 877.